สังเกตว่าหลายคนจะมีรอยที่ปลูกฝีที่แขนซ้ายทุกคนเลย แต่ของเราไม่มี ไปถามแม่ แม่ก็บอกว่าเราฉีดแล้วนะ เลยสงสัยว่าทำไมไม่ขึ้นหมายความว่ายังไงคะ
สวัสดีค่ะ การปลูกฝีในที่นี้หมายถึงการรับวัคซีนป้องกันวัณโรคในเด็กแรกเกิด โดยจะสามารถป้องกันวัณโรคได้ประมาณ 80% และยังลดความเสี่ยงโรควัณโรคที่เยื่อหุ้มสมองในเด็กได้ แต่ไม่สามารถป้องกันวัณโรคปอดในผู้ใหญ่ได้เมื่อฉีดแล้วภูมิคุ้มกันจะเกิดหลังจากฉีดไปแล้วภายในสัปดาห์ที่ 2 หลังฉีดจะมีตุ่มนูนเกิดขึ้นและแตกออกเป็นแผลเล็ก ๆ มีหนอง ซึ่งจะเป็น ๆ หาย ๆ อยู่ประมาณ 6 สัปดาห์ ก็จะหายไปเหลือแต่รอยแผลเป็นขนาดเล็กและสามารถอยู่ได้นาน 10 ปี โดยรอยแผลเป็นในแต่ละคนก็จะแตกต่างกัน บางคนแผลใหญ่ บางคนแผลเล็ก หรืออาจจะไม่มีรอยแผลเป็นเลย ดังนั้นหากไม่มีรอยแผลเป็นอะไรก็ไม่ต้องกังวลค่ะ ถ้ามีประวัติวัคซีนชัดเจน มารดายืนยัน ก็คือได้รับวัคซีนแล้วค่ะ